Diari Oficial de la Generalitat Valenciana


Sumari del DOGV 5142, del 24-11-2005 (2005/12226)

RESOLUCIÓ de 13 de juny de 2005, de la Conselleria d'Empresa, Universitat i Ciència, per la qual es declara aigua mineral natural la procedent de la captació número O-6148, partida Font de l'Om, terme municipal d'Oliva, província de València.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5142

Data del DOGV
:   24-11-2005

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2005/12227


Data del document
:   13-06-2005

Organisme emissor
:   Conselleria d'Empresa, Universitat i Ciència

Tipus de document
:   Resolució

Descriptors 

:   * Oliva
    * aigua mineral
    * empresa privada

RESOLUCIÓ de 13 de juny de 2005, de la Conselleria d'Empresa, Universitat i Ciència, per la qual es declara aigua mineral natural la procedent de la captació número O-6148, partida Font de l'Om, terme municipal d'Oliva, província de València. [2005/M12645]
  
Vist l'expedient de declaració d'aigua mineral natural, la procedent de la captació número O-6148, partida Font de l'Om, terme municipal d'Oliva, província de València, instat davant el Servei Territorial d'Indústria de València per la societat Aguas de Font de l'Om, SA.
  
Vistos la Llei 22/1973, de Mines; el Reial Decret 2.857/1978, pel qual s'aprova el Reglament General per al Règim de la Mineria; el Reial Decret 1.047/1984, sobre valoració definitiva i ampliació de funcions i mitjans adscrits als servicis traspassats a la Comunitat Valenciana en matèria d'indústria, energia i mines; la Llei 29/1985, d'Aigües; el Reial Decret 849/1986, pel qual s'aprova el Reglament Públic Hidràulic, títol preliminar i altres; el Reial Decret 1.074/2002, de 18 d'octubre, sobre reglamentació tecnicosanitària per a l'elaboració, la circulació i el comerç de les aigües de beguda envasada, modificat pel Reial Decret 1.744/2003, de 19 de desembre.
  
Antecedents de fet
  
1. La societat Aguas de Font de l'Om, SA, per mitjà d'escrit dirigit al Servei Territorial d'Indústria i Energia de València de data de registre d'entrada 28 d'agost de 2003, després de la presa de mostres prèvia de les aigües, va sol·licitar, d'acord amb l'article 24.1 de la Llei de Mines i l'article 39.1 del Reglament General per al Règim de la Mineria, que la conselleria competent en mineria declarara aigua mineral natural l'aigua anteriorment qualificada de brollador procedent de la captació subterrània núm. O-6148, partida Font de l'Om, terme municipal d'Oliva, província de València, coordenades UTM, X=747.225, Y=4.309.380, Z=165 m.s.n.m.
  
2. Tot complint l'article 39.2 del Reglament General per al Règim de la Mineria, el Servei Territorial d'Indústria i Energia de València va realitzar el 28 d'abril de 2004 les corresponents preses de mostres d'aigua en presència de la part interessada, i s'enviaren dos de les mostres preses a l'Institut Geològic i Miner d'Espanya per a la realització de l'anàlisi reglamentària. Amb data de registre d'entrada de 23 d'agost de 2004 es va rebre informe de l'Institut Geològic i Miner d'Espanya, de data 14 de juliol de 2004, favorable quant a la qualificació com a aigua mineral natural.
  
3. De conformitat amb el que s'ha disposat en l'article 39.2 del Reglament General per al Règim de la Mineria, el Servei Territorial d'Indústria i Energia de Castelló va procedir a la informació pública de la iniciació de l'expedient mitjançant anuncis que es publicaren en el Butlletí Oficial de la Província de València número 22, de 27 de gener de 2005, i en el Diari Oficial de la Generalitat Valenciana número 4.936, d'1 de febrer de 2005, i no hi consta en l'expedient cap escrit d'oposició. El Servei Territorial va traslladar a la Direcció General d'Indústria i Comerç l'expedient perquè continuara la seua tramitació, d'acord amb allò previst en l'article 39.2 del Reglament General per al Règim de la Mineria.
  
4. Amb data de registre d'eixida de 22 de març de 2005, la Direcció General d'Indústria i Comerç va trametre escrit en què sol·licitava informe a la Confederació Hidrogràfica del Xúquer. Amb data d'entrada el 30 de maig de 2005, l'indicat organisme emet informe que s'ha de considerar favorable als efectes de la declaració de l'aigua com a mineral natural, amb determinades condicions relatives al posterior aprofitament.
  
5. Per complir el que s'ha establit en el Reial Decret 1.074/2002, modificat pel Reial Decret 1.744/2003, sobre reglamentació tecnicosanitària per a l'elaboració, la circulació i el comerç de begudes envasades, i en l'article 39.3 de la Llei 22/1973, de Mines, es traslladà l'expedient a la Conselleria de Sanitat, Direcció General de Salut Pública, en data de registre d'eixida de 22 de març de 2005, i se sol·licità el corresponent informe vinculant sobre la naturalesa de les aigües objecte de l'expedient. Amb data d'eixida de 15 d'abril de 2005, la Direcció General de Salut Pública emet informe i sol·licita analítiques complementàries.
  
6. Amb data 21 d'abril de 2005, la societat interessada presentà documentació complementària relativa a la qualificació com a aigua mineral natural la procedent de l'indicat sondeig O-6148.
  
7, Amb data 28 d'abril de 2005 es tramet a la Conselleria de Sanitat la indicada documentació aportada per l'interessat. Amb data d'eixida de 17 de maig de 2005, la Direcció General de Salut Pública emet informe vinculant favorable en el qual conclou que la indicada aigua reunix les condicions per a poder ser declarada com a mineral.
  
Fonament de dret
  
1. La Conselleria d'Empresa, Universitat i Ciència és competent per a resoldre la sol·licitud de declaració d'aigua mineral natural de les esmentades aigües, formulada per la societat Aguas de Font de l'Om, SA, en virtut del que disposen, tant els articles 24.2 de la Llei 22/1973, de 21 de juliol, de Mines; i 39.2 del seu Reglament, aprovat pel Reial Decret 2.857/1978; com el que establixen el Reial Decret 1.047/1984, d'11 d'abril, de transferències a la Comunitat Valenciana en matèria d'indústria, energia i mines, en l'annex I, apartat B.III.a) i el Decret 184/2004, d'1 d'octubre, del Govern Valencià, pel qual s'aprova el Reglament Orgànic i Funcional de la Conselleria d'Empresa, Universitat i Ciència.
  
Vistos els antecedents de fet i els preceptes legals esmentats i la resta de disposicions d'especial i general aplicació, esta Conselleria d'Empresa, Universitat i Ciència, a petició de la societat Aguas de Font de l'Om, SA resol:
  
Declarar aigua mineral natural la procedent de la captació número O-6148, coordenades UTM, X=747.225, Y=4.309.380, Z=165 m.s.n.m., partida Font de l'Om, terme municipal d'Oliva, província de València.
  
La present resolució no pot estendre's de facto per a aigües procedents de qualsevol altra surgència, pou, sondeig, brollador, etc. existent o a realitzar, si prèviament i després de l'oportuna tramitació reglamentària no acorda esta Conselleria la qualificació com a mineral natural de les aigües així obtingudes.
  
Prèviament a l'aprofitament de l'aigua declarada mineral natural en la present resolució, s'haurà de sol·licitar al Servei Territorial d'Indústria i Seguretat Industrial de la província de València la corresponent autorització d'aprofitament, de conformitat amb el que s'ha establit en l'article 26 de la Llei 22/1973, de 21 de juliol, de Mines, i en l'article 41 del vigent Reglament General per al Règim de la Mineria, en relació amb els articles 24.1 de l'esmentada llei i 39.1 del seu Reglament.
  
La present resolució és definitiva en via administrativa i contra ella podrà interposar-se un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació, d'acord amb el que s'ha establit en l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa, o potestativament un recurs de reposició davant el conseller d'Empresa, Universitat i Ciència en el termini d'un mes comptat des de l'endemà de la notificació, de conformitat amb el que s'ha disposat en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.